ઈ.સ. ૧૯૧૫માં શબ્દકોશને માટે શબ્દો એકત્ર કરવાનો પ્રારંભ કર્યો ત્યારે સંભવત: મોટી ચિંતા શબ્દોની જોડણી અંગે હતી. ત્યારે જોડણીનો પ્રશ્ન ઉપસ્થિત થયો હતો જ અને વિદ્વાનો વચ્ચે તેના વિશે વિવાદ પણ હતો. પરંતુ ત્યારે પરિસ્થિતિ એવી હતી કે તેના ઉકેલના કોઈ અણસાર ન હતા, ઉકેલ આવશે કે કેમ અને આવશે તો ક્યારે તે પણ કોઈ કહી શકે તેમ ન હતું. ઈ.સ. ૧૯૨૮માં જ્યારે જોડણીકોશ માટે ગોંડલમાં કચેરી ઊભી કરવામાં આવી ત્યારે પણ આ બાબતે પરિસ્થિતિમાં કોઈ ફેર પડ્યો ન હતો કે ફેર પડે, કોઈ ઉકેલ આવે તેવાં કોઈ ચિહ્નો પણ ન હતાં. ગુજરાતી ભાષામાં તે સમયે પ્રવર્તતી જોડણી સંબંધી અને અરાજકતા દૂર થવાની કોઈ આછીપાતળી ય આશા ન હોઈ સંભવત: મહારાજા માટે તે મોટો ચિંતાનો વિષય હશે. પરંતુ સદ્ભાગ્યે કચેરીની સ્થાપના બાદ એક વર્ષમાં જ ઈ.સ. ૧૯૨૯માં ગાંધીજીના આદેશથી ગુજરાતી ભાષાનો જોડણીકોશ રચાયો અને તેને પરિષદની અને સરકારની માન્યતા પણ મળી ગઈ. મહારાજા ભગવતસિંહજીએ આનાથી મોટી રાહત અનુભવી હશે.